Girardus filius Huonis de Archo habebat querelam aduersus Canonicos Sancti Stephani Diuionis, dicens se debere habere michiam de cellario predictorum Canonicorum quotiens pro negotio suo Diuion iret. Quod quia iam dicti Canonici non recognoscebant, donum quod pater suus fecerat in terris et pratis calumpniare cepit. Tandem salubri ammonitione conuictus, et donum sicut pater fecerat recognouit et concessit, et michiam condonauit et super altare Sancti Stephani per librum collectarium guirpiendo deposuit. Qua propter, Abbas, karitatis gratia, ei X solidos dedit. Huius rei testes sunt ipse Abbas ex parte nostra, et Guido Rufus et Johannes de Archo et Iohannes Ursus, Canonici; ex parte sua, Garnerius capellanus de Arco et Waterius uillicus de eadem uilla et Ugo frater eius et etiam Tebaldus conuersus de Curbetun. Hoc autem omnibus certum fiat.